­­ **ንቕሓት ደቂ ሰባት መምዘኒኡ እንታይዩ?**

ደቂ ሰባት ብተፈጥሮ መባእታዊ ፍልጠት ዝተዓደልና ፍጥረት ኢና። ዋላ እንስሳታትውን ናይ ገዛእ ርሶም ተፈጥራዊ ፍልጠት ከመይ ገሮም ከምዝነብሩን ካብ ጸላእቶም ከም ዝካላኸሉን ዝተዓደሉ እዮም። እዚ ዓይነት ብተፈጥራዊ ህያብ ዝተዓደልናዮ መባእታዊ ፍልጠት ክኸውን ይኽእል። ኣብ ጉዕዞ መዋእል ፍጥረት ሰባት ይኹኑ እንስሳታት ደረጃ ፍልጠቶም እናሰፍሔ ኣብ ዝኸደሉ ንቕሓቶም ብኡ መልክዕ ክውስኽ ተራእዩ። ኣብዚ ክንግንዘቦ ዝግባእ ግን ኩሉ ፈላጥ ማለት ንቑሕ ማለት ኣይኮነን። ኣብዚ ዘለናዮ ዘመን ኣኽላባ ካብ ሰብ ንላዕሊ ፍልጠት ዘጥረዩሉ ኮይኑ ኣሎ። ሰብ ክድህስሶ ዘይክእል ፍተሻ ዘይሕጋዊ ነገራት ብኽላባት ዝርከበሉ እዋን ኣሎና። ብኻልእ መንገደ ዝኣክል ፍልጠት ዝሰነቑ ሰባት ንቕሓቶም ትሑት፡ ፍልጠቶም ትሑት ግን ንቕሓቶም በሪኽ፡ ክልቲኡ ዘማልኡን ከይረሳዕና።

ንቕሓት ናይ ሓደ ሰብ ብንሱ ዝመስሎ፥ ዝብሎ፥ ወይ ሰባት ስለ ዘንጨብጨቡሉ ኣይኮነን ዝምዘን። መምዘኒኡ፥ \*ሽግራትን ብድሆታትን ብብልሓት ዝምክትን ዝፈትሕን፥ \*ነገራት ብዘይ ነሓፍነት ዘጋልጽን ዝእርምን \*ኣብ መትከሉ ዝኑዕ \*ብስሩሑ ዘይጀሃር ጉቡኡ ዝፈልጥ፥ \*ንህዝባዊ ዓላማት ከዔውት ብንጽህና ዝሰርሕ \*ካብ ገጋኡ ዝመሃር ዝእረምን \*ሃናጺ ነቐፈታ ዝህብን ዝቕበልን \*ንምስማዕ ድኣንበር ንምዝራብ ቀዳምነት ዘይህብ ወዘተ--- ምስ ዝኸውን እዩ ንቁሕ ሰብ ንብሎ።

ንሕና ኤርትራውያን ነዞም ዝተጠቕሱ ነጥብታት ዝገልጹ ኣብነት ኣሎና። ኣብ ስርናይ ክርዳድ ከምዝበሃል እንትርፎ ኣብ ሞንጎ ሽሕ（1000 ）ሓደ ገዲፍካ ተጋዳላይ ነዚኦም ብተግባር ስለ ዝኣመነሎምን ዝሰርሓሎምንዩ ነቲ ዘይሕሰብ ዝነበረ ባና ነጻነት ክዉን ክገብር ዝኸኣለ።

እቶም ቁንጣሮ ሃገር ክሸጡ ድሕር ዘይብሉ ክርዳዳት ምሁራት ከለዉ ንቕሓት ዘይብሎም ንብሎም ኣብዘን ዝተጠቕሳ ነጥብታት እምንቶ ስለ ዘይነበሮም ድሕሪ ነጻነት ናብ ዑሱብነት ዝተቖጽሩ። ካብኦም ኣኽላባት ዘለናዮ ዘመን ይነቕሑ ዘብል ምኽንያት ንሱዩ።

እቶም ገና ብሃገራዊ ስሚዒት ምስ ህዝብናን መንግስትናን እንጓዝ ዘሎናኸ ካብዘን ዝተጠቕሳ መሰረታውያን ነጥብታት ዓወታትና ዝኾና ንሰርሓለንዶ ኣሎና？ እቲ መልሲ ብዓቢኡ እወ እዩ። ርእስና ንሓከለን ግን ኣይሰኣናን፥ እዚ ማለት ዝዘንጋዕናየን የለዋን ማለት ኣይኮነን። ግሁድነት መብራህቲ ቀጻልነት ስለ ዝኾነ እቲ ዘዔወተና መትከላት ኣብ ቦታኡ ክህሉ ጉድለታትና ብጋህዲ ንመያየጠሉ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር መጋቢት 24,2018